ועדת הכלכלה, כנסת 16, פרוטוקול מספר 269, 2004-10-18 09:00

שלום שמחון: הובא אלינו מנשיאות הכנסת דיון מהיר בעקבות פיטוריו של מנכ"ל רשות השידור.

שלום שמחון: לא הייתי אומר שהניסוח של הכותרת הוא מדוייק, כי בינתיים מנכ"ל רשות השידור לא פוטר, אבל אני מבין, חבר הכנסת וילן, שרצית להשיג את יתר חברי הכנסת.

שלום שמחון: אין ספק שהשידור הציבורי במדינת ישראל נמצא תקופה ארוכה בעין הסערה, ואני מניח שלעניין הזה יש לא מעט סיבות, חלקן קשורות לשידור המסחרי, החלק האחר קשור ודאי לרצון של המערכת הפוליטית להשפיע על הנעשה בשידור הציבורי.

שלום שמחון: הוועדה הזאת דנה לא אחת בחשיבות של קיום השידור הציבורי במדינת ישראל.

שלום שמחון: התקופה האחרונה היא תקופה סוערת.

שלום שמחון: אני הבנתי שיו"ר רשות השידור החליט לפרוש מתפקידו ושנפתח הליך שימוע על ידי השר הממונה.

שלום שמחון: מעת לעת מונחות על שולחן הכנסת הצעות חוק שקשורות לשידור הציבורי.

שלום שמחון: בין הצעות החוק שהיועצת המשפטית הביאה הנה היום, ישנה הצעת חוק של חברת הכנסת ציפי ליבני, היום שרת השיכון והקליטה, שבדברי ההסבר שלה כתוב כך: "רשות השידור אמורה בשידוריה לשקף איזון בשוק הראיונות והביטוי הפומבי, היא אמורה לתת הזדמנות ראויה למכלול ההשקפות והדעות בדמוקרטיה הישראלית.

שלום שמחון: לכלי זה כוח בהשפעה על דעות הציבור ויצירתן, ועל כן חובה על מליאתה לשקף את אותן הדעות.

שלום שמחון: קשת הדעות בציבור הישראלי בא לידי ביטוי בהרכבה של הכנסת, שנבחרה על ידי העם כדי לשקף דעות אלה.

שלום שמחון: החוק מסמיך את הממשלה, לאחר התייעצות עם גופים שונים, להמליץ על הרכב המליאה.

שלום שמחון: המלצה שכמוה כמינוי.

שלום שמחון: הממשלה משקפת ייצוג פוליטי מסויים שנמצא באותה עת בשילטון, וקיימת סכנה כי גם לאחר קיום התייעצות עם גופים מקצועיים ישקף הרכב המליאה את הדעות הפוליטיות המצויות באותה עת בשלטון.

שלום שמחון: על כן מוצע לעגן בחוק התייעצות עם ראש אופוזיציה, אישור ועדה מוועדות הכנסת בבחירת הרכב המועצה, זאת בנוסף להתייעצות המקצועית עם הגופים שנקבעו בחוק".

שלום שמחון: למה אני פותח בדבר הזה?

שלום שמחון: כיוון שהשרה ציפי ליבני היא שרה בממשלה.

שלום שמחון: אני מקווה שהיא תעשה בממשלה את מה שהיא התכוונה לעשות במקום אחר.

שלום שמחון: הציפייה היא שהדבר הזה לא יהיה עניין פרטי רק של השר הממונה.

אבשלום וילן: הכוונה שלי לא להיכנס להיבט המשפטי.

שלום שמחון: לפעמים אנחנו עושים כל מיני דברים בזריזות יתירה.

שלום שמחון: נכון שנפתח פה איזה שהוא הליך שלכל אחד יש את הדעה שלו לגביו, אבל לא הייתי רוצה שהדיון כאן היום יתן כלים בידיים של צד כזה או אחר להכריע את הויכוח שממילא נמצא על השולחן.

אבשלום וילן: אני מכוון לכוונתך.

אבשלום וילן: אני לא חושב בכלל לעסוק בהיבט המשפטי.

אבשלום וילן: ראינו בעיתונות פירסומים שונים על הנעשה ברשות השידור.

אבשלום וילן: אנחנו לא צריכים את העיתונות, כי הנושאים שקשורים לרשות השידור מגיעים לפה בערך אחת לחודש.

אבשלום וילן: במקרה דנן קראנו שכוונת שר התקשורת, מר אהוד אולמרט, לפטר את מנכ"ל הרשות.

אבשלום וילן: אני לא מתעסק בנושא הזה בכלל.

אבשלום וילן: אנחנו נציגי הציבור.

אבשלום וילן: ברשות השידור אין ועד מנהל מזה 9 חודשים.

אבשלום וילן: אין פיקוח ציבורי ובקרה ממשית על מה שקורה ברשות השידור.

אבשלום וילן: חוק רשות השידור הוא חוק משנת 1965.

אבשלום וילן: כולם אמרו שהחוק הזה חייב להשתנות כי הוא אנכרוניסטי ולא נותן תשובות.

אבשלום וילן: עד לרגע זה ממשלת ישראל לא הביאה שום שינוי חוק.

אבשלום וילן: למה לא נבחר 9 חודשים ועד מנהל?

שלום שמחון: לכן השמעתי את קולה של אחת השרות הכי ערכיות במדינת ישראל.

שלום שמחון: היא בזמנו הגישה הצעת חוק.

שלום שמחון: איפה היא היום?

שלום שמחון: שבועיים לא שומעים ממנה מילה.

אבשלום וילן: לא באתי לערוך דיונים אישיים.

אליעזר כהן: כל העניין הוא אישי.

אבשלום וילן: 9 חודשים אין ועד מנהל, 9 חודשים יש פגיעה בכללי מינהל תקין, יש אי סדרים.

אבשלום וילן: יש בעיות מאוד קשות שעליהן צריך לדון.

אבשלום וילן: פורסם לפני שבוע בעיתונות שפוטר עורך בכיר בשידור חי.

אבשלום וילן: אני רואה שמנכ"ל הטלוויזיה צריך לעלות לשידור ומר משולם מוציא הוראה לעורך האחראי לחתוך שידור.

אבשלום וילן: כן מסתדרים, לא מסתדרים, יש פיטורים בשידור חי.

אבשלום וילן: אנחנו רואים שהממשלה - דרשתי את זה כבר שנה וחצי - לא דנה ברמה העניינית מה היא רוצה מרשות השידור, מה המדיניות שלה ברשות השידור.

אבשלום וילן: בא שר האוצר, חותך את האגרה, לא מציג מה הם יעשו או לא יעשו.

אבשלום וילן: אין מדיניות.

אבשלום וילן: אני 3 פעמים בדיונים על חוק ההסדרים דרשתי לקיים דיון ברמה העקרונית על המדיניות שרוצים ברשות השידור, מה עם האגרה, למה חותכים אותה, האם האגרה שלנו היא הכי גבוהה בעולם המערבי או לא, מה מקבלים בתמורה לאגרה.

אבשלום וילן: נקודה שנייה זאת מדיניות רשות השידור.

אבשלום וילן: אני רואה שם הרבה מאוד בידור.

אבשלום וילן: אני רוצה לשמוע האם ערוץ 1 צריך להתחרות עם הערוצים המסחריים בתחום הבידור.

אבשלום וילן: האם יש לו סיכוי בכלל?

אבשלום וילן: דובר על היצירה המקורית.

אבשלום וילן: כמה ישבו פה אנשי היצירה המקורית לאורך השנים.

אבשלום וילן: בפועל אני שומע שבשנים האחרונות כמעט ואין הפקות מקוריות.

אבשלום וילן: שמעתי שאתמול או שלשום עלה משהו, אבל הכל משמועות.

אבשלום וילן: אני לא מתכוון פה לבצע שום דיון לגופם של אנשים, יש לי כוונה לבצע דיון לגופם של דברים.

אבשלום וילן: אני יודע שיש פה חברי כנסת שנקלעו לשיחות משיחות שונות, זה באמת לא חשוב.

אבשלום וילן: חשוב לברר מדוע אין מדיניות ממשלתית.

דוד טל: אבו, דיון כזה לא יכול להיות דיון מהיר, הוא צריך להיות דון רציני.

אבשלום וילן: מאז שביקשתי את הבקשה אני מקבל אין סוף טלפונים לגבי מה התכוון המשורר.

אבשלום וילן: לא מעניין אותי דיון פרסונאלי, מעניינת אותי הרמה העקרונית.

אבשלום וילן: בפרסונאלי יש שימוע, יש שר, יש מנכ"ל, לכל אחד יש עורכי דין מכובדים.

אבשלום וילן: אני לא נכנס לזה.

אבשלום וילן: קטונתי.

אבשלום וילן: אני ועדת פיקוח ציבורית.

אבשלום וילן: אנחנו מייצגים את האזרחים שמשלמים קרוב ל-500 שקל אגרת טלוויזיה.

אבשלום וילן: הם רשאים לדעת מה התמורה לאגרה, מדוע בשנה האחרונה יש מציאות כזאת מורכבת ומסובכת.

אבשלום וילן: כל הזמן אנחנו מופצצים מידיעות מהתקשורת.

אבשלום וילן: כל הזמן אנחנו רואים שחותכים, שלא חותכים, שיש כסף, שאין כסף.

שלום שמחון: מה מעניין אותך בדיון הזה?

שלום שמחון: האם מעניין אותך למה השר פתח בשימוע, או שמעניין אותך מה שנעשה ברשות השידור?

דוד טל: הוא אמר שהוא רוצה להגיע לדיון רציני יותר לגבי המדיניות של רשות השידור.

אבשלום וילן: אני חושב שאמרתי דברים ברורים.

אבשלום וילן: אני רוצה לדעת מה מדיניות הממשלתית בנושא הזה, מה מדיניות רשות השידור, ואיך מתארגנים כך שאנחנו, כמי שמייצגים את הפיקוח האזרחי לאזרחי מדינת ישראל, נברר מה עושים עם כספי האגרה.

תומר מוסקוביץ: אני מסכים עם מה שאמר חבר הכנסת וילן.

תומר מוסקוביץ: הפעילות שממלא מקום ראש הממשלה מבצע בקשר לרשות השידור היא לא בכובע שלו כשר התקשורת, אלא בכובע שלו כשר הממונה על ביצוע חוק רשות השידור, שזה תפקיד שלא קשור למשרד התקשורת.

שלום שמחון: האם ההחלטה של משרד המשפטים היא שאתה תהיה היועץ של השר?

תומר מוסקוביץ: יש חוות דעת של טנה שטניץ מלפני הרבה שנים שאומרת, שהיועץ המשפטי של המשרד מלווה את השר בפעילות המיניסטריאלית שלו גם כשהיא לא קשורה למשרד עצמו.

תומר מוסקוביץ: לא הגיוני שהלשכה המשפטית של רשות השידור תלווה שר.

תומר מוסקוביץ: הכותרת של הדיון לא מתאימה, כיוון שאף אחד לא פוטר.

תומר מוסקוביץ: נפתח הליך שימוע.

תומר מוסקוביץ: זה הליך שבסמכותו של השר לבצע.

תומר מוסקוביץ: אנחנו מקפידים שהתהליך הזה יבוצע בהתאם לחוק.

תומר מוסקוביץ: כרגע לא הונחה בפנינו שום תשתית לחשוב שמשהו בהליך הזה נעשה.

תומר מוסקוביץ: .

שלום שמחון: שאלתי את מה ששאלתי, כיוון שוועדת הכלכלה של הכנסת עסקה לפני כשנה בחוק רשות השידור.

שלום שמחון: באותה עת נמסר לנו שהוקמה ועדת דינור.

שלום שמחון: היא אמורה היתה לעסוק במכלול הנושאים שקשורים לרשות השידור.

שלום שמחון: האם לוועדה הזאת יש מסקנות?

שלום שמחון: האם חלק מהמסקנות שלה זה פתיחת הליך שימוע מול מנכ"ל רשות השידור?

שלום שמחון: האם הוועדה הזאת סיימה את תפקידה?

שלום שמחון: האם היא עדיין עובדת?

תומר מוסקוביץ: אנחנו שולחים את האנשים מהמשרד לפי הכותרת של הדיונים.

תומר מוסקוביץ: אני לא האיש המתאים לתת לך תשובה על השאלה הזאת.

תומר מוסקוביץ: אם כותרת הדיון היתה דוח ועדת דינור, אני מניח שהיה מגיע לפה מנכ"ל המשרד.

תומר מוסקוביץ: אנחנו הוזמנו לדיון שנוגע לפיטורי מנכ"ל.

אתי בנדלר: עו"ד מוסקוביץ, האם המשרד מכין איזו שהיא הצעת חוק לשינוי חוק רשות השידור ותיקון חלק מתחלואיה, שהרי ידוע שחלק מהתחלואים נובעים מהוראות החוק הארכאיות?

תומר מוסקוביץ: ועדת דינור ממליצה לבצע שינויים בחוק רשות השידור, היא לא ממליצה המלצות פרסונאליות.

תומר מוסקוביץ: רק כאשר המסקנות של הוועדה הזאת יאומצו על ידי השרים יוכן תסקיר חוק.

שלום שמחון: השר יכול להגיע למסקנה כתוצאה מההמלצות של ועדת דינור, שהמנכ"ל הנוכחי הוא לא האיש המתאים להוביל את ההמלצות האלו.

תומר מוסקוביץ: השר יכול להגיע למסקנה הזאת בעקבות עיון בטיוטת המלצת ועדת דינור, אבל הוא יכול להגיע לאותה מסקנה באמצעים אחרים.

תומר מוסקוביץ: מנכ"ל רשות השידור יודע למה הוא נוטה, אני מניח שגם הציבור יודע.

שלום שמחון: העניין של סיום תפקידו של מנכ"ל הוא לא חדש בממשלה הנוכחית.

שלום שמחון: בממשלות קודמות היה נהוג לאפשר סיום קדנציה.

שלום שמחון: בדרך כלל כולם כיבדו את העניין, לא משנה איזה מינוי זה היה.

שלום שמחון: בממשלה הנוכחית זה קרה בנושא של הרכבת, בנושא של מועצות הייצור החקלאי.

שלום שמחון: זאת תרבות חדשה שהממשלה הנוכחית הביאה.

שלום שמחון: זאת הסיבה שיש לנו עניין לשאול את השאלות.

איתן כבל: אני קראתי את ההצעה.

איתן כבל: השאלה היא לא אם זכותו של השר לבצע את תהליך השימוע.

איתן כבל: יש בעייתיות עם זה.

איתן כבל: כבר נכתבו לא מעט דברים על כך שבמצב תקין היה צריך להשמיע קול צעקה.

איתן כבל: המצב לא תקין ברשות השידור.

איתן כבל: לא מדובר כאן בסובב כינרת, העניין כאן הוא אמיתי.

שלום שמחון: זה סובב פוליטיקה.

איתן כבל: אני רוצה לגעת בפוליטיקה של העניין, לא לעשות סובב כינרת.

איתן כבל: הלוואי והייתי יכול להיכנס לבתים של כל עובדי רשות השידור ולראות איזה ערוץ הם רואים במשך השבוע.

איתן כבל: הייתי מוכן לשלם מיליון דולר.

איתן כבל: מזמינים אותי להופיע ברשות השידור.

איתן כבל: לאחרונה הגעתי פעמיים.

איתן כבל: פעם אחת בבוטק'ה של הש.ג ופעם שנייה בחדר האיפור ראיתי שהם לא רואים ערוץ 1.

איתן כבל: אמרתי להם: "חבר'ה, אתם ברשות השידור, לפחות תראו פה בשביל מראית עין".

איתן כבל: אני לא אגיד מה הם אמרו לי.

איתן כבל: רשות השידור קרסה, היא לא בקריסה.

איתן כבל: אני לא מתייחס לזה בהיבט פוליטי או אישי.

איתן כבל: כל המפלגות שהיו בשלטון לאורך השנים היו שותפות.

איתן כבל: אין כאן שאלה של מפלגה או של פוליטיקה.

איתן כבל: היו תקופות ששרים היו יותר מעורבים וגרמו נזקים גדולים מאוד, היו תקופות ששרים פעלו בצורה יותר מינורית.

איתן כבל: חשוב לי להגיד את זה, כי אין כאן נקודת מבט פוליטית.

איתן כבל: נקודת המבט היא עתידו של השידור הציבורי בישראל.

איתן כבל: פעם אחרי תוכנית יומן הבוקר האנשים השאירו את הרדיו על אותה סקאלה, היום זה לא כך.

איתן כבל: כאשר אתה מסתכל על הכוחות בערוצים האחרים אתה שואל מאיפה הם הגיעו.

איתן כבל: כל אותם כוכבים גדולים בערוצים האחרים הם יוצאי הערוץ הראשון.

שלום שמחון: הכל קרה בשנתיים האחרונות?

איתן כבל: לא אמרתי.

איתן כבל: דיברתי על המצב נכון לרגע זה.

איתן כבל: אתם רוצים להקים ועדת חקירה שתחקור מאיפה זה התחיל?

איתן כבל: זה לא ענייני.

איתן כבל: אני טוען שחלקו של החור באוזון הוא מכריתת עצים להדפסת כל אותם המסמכים שהכינו בנושא של רשות השידור.

איתן כבל: אפשר לכנס עוד ישיבה ועוד ישיבה.

איתן כבל: אתה יודע מה יקרה לגוף הזה?

איתן כבל: בוקר אחד העסק יתמוטט לחלוטין.

גילה גמליאל: את מי אתה מאשים?

איתן כבל: חשוב להציף כל פעם מחדש את העניין של רשות השידור, כי אולי בסוף יצא לנו משהו.

איתן כבל: אני מניח שנשמע את חברי, שכל היום וכל הלילה רק צופים בערוץ 1 ומאזינים לרשתות של "קול ישראל".

איתן כבל: חבר'ה, כמה אפשר לרמות את עצמנו בעניין הזה?

איתן כבל: אי אפשר להמשיך לרמות בעניין.

איתן כבל: אני טוען שצריך לפרק את רשות השידור, לשנות את החקיקה.

מל פולישוק-בלוך: אני מצטרפת לדבריו של אבו, שצריך לקיים דיון רציני ולא מהיר.

מל פולישוק-בלוך: נכון שהטריגר הוא דיון מהיר, והכותרות שהיו בעיתונים הם תמיד תמריץ לקיים פה דיונים, אבל בוודאי שלא כאן וזאת לא השעה.

מל פולישוק-בלוך: אנחנו מדברים על יצור שהוא בן כלאיים.

מל פולישוק-בלוך: שמענו, ובצדק, שהחוק עצמו הוא אנכרוניסטי , הוא לא מתאים, הוא לא קובע סטנדרט לשידור הציבורי.

מל פולישוק-בלוך: אני מסכימה איתך שצריך להתחיל באופן יסודי ובסיסי.

מל פולישוק-בלוך: אני מבקשת לקיים דיון.

מל פולישוק-בלוך: לנושא של שימוע או לא שימוע אסור לנו להיכנס, אבל יש מספיק דברים שאפשר להיכנס אליהם בנושא של תכנים וארגון של השידור הציבורי במדינת ישראל.

מל פולישוק-בלוך: הארגון והמבנה צריכים להיות נגזרים מהתוכן והמטרות של שירות ציבורי, אי אפשר לנתקם אחד מהשני.

מל פולישוק-בלוך: אני מציעה לעשות את הישיבה במשותף, להכין תוכנית עבודה ולבקש מגורמים מקצועיים להכין לנו שלד לדיון מעמיק, לא שכל אחד יגיד מה שהוא רוצה.

מל פולישוק-בלוך: אולי פעם אחת נקבע סטנדרט של שידור ציבורי שכולם יסתכלו בו.

מל פולישוק-בלוך: נורא כיף ונעים לרדת על השידור הציבורי, על עובדי ויוצרי הערוץ הראשון.

מל פולישוק-בלוך: אי מעדיפה לפעמים – זה קורה לא מעט - להסתכל בערוץ הראשון מאשר בערוץ השני, כי התכנים בערוץ השני הם לא לטעמי.

מל פולישוק-בלוך: אני יודעת שיש רייטינג גדול.

מל פולישוק-בלוך: לא צריך לפגוע יותר מידי בערוץ הראשון, כי יש גם תוכניות טובות.

מל פולישוק-בלוך: לא הייתי מציעה לנו לרדת ולהשתלח בכל מה שנקרא השידור הציבורי והערוץ הראשון.

מל פולישוק-בלוך: כבודם במקומם מונח, אבל יחד עם זה צריך לעשות שינוי רציני ויסודי.

שלום שמחון: אני מוכן להרים את הכפפה של יושבת-ראש ועדת החינוך של הכנסת לקיום דיונים משותפים.

שלום שמחון: אם תצא קריאה לשר אולמרט להקפיא את צעדיו.

שלום שמחון: .

אבשלום וילן: אתה כוועדת כלכלה מייצג את האזרחים, זכותך לדעת מה קורה, מה התכנים, מדוע יש מהומות כאלו.

אבשלום וילן: אני לא אתערב במה שהשר רוצה לעשות, זה לא מעניינינו.

אבשלום וילן: אנחנו מייצגים את הציבור.

אבשלום וילן: אני אמרתי מראש שזה היה טריגר לקיים את הדיונים.

אבשלום וילן: אנחנו צריכים לקיים דיון רציני לגבי התכנים, לאן הם הולכים, מה קורה עם כספי משלם האגרה, האם זה מתנהל בצורה תקינה או לא, מדוע זה מלווה במתחים.

שלום שמחון: היית עושה את זה גם אם לא היה שימוע למנכ"ל?

אבשלום וילן: אני שנה וחצי צועק.

אבשלום וילן: ניצלתי את הטריגר כדי לדרוש את הדיון הרציני.

משה כחלון: לפני שבוע הגיעה אלינו בקשה לקיים דיון מהיר בנושא פיטוריו של יושב-ראש הוועד המנהל של רשות השידור ופיטוריו של איתי לנדסברג.

משה כחלון: על שני הסעיפים האלה נתנו אישור לקיים דיון.

משה כחלון: על-מנת לקיים דיון מהיר צריך את אישור הנשיאות.

משה כחלון: ביום רביעי העוזרת שלי מעבירה לי מסמך שאומר, שיש דיון בוועדת הכלכלה בנושא פיטורי המנכ"ל ופיטורי איתי לנדסברג.

משה כחלון: כשבדקתי ראיתי שהמנכ"ל לא מפוטר וגם איתי לנדסברג לא מפוטר.

משה כחלון: כשפניתי אליך, כבוד היושב-ראש, ושאלתי אותך על מה הדיון, אמרת לי ששונתה הכותרת.

שלום שמחון: אמרתי שקיבלנו הבהרה מנשיאות הכנסת.

משה כחלון: לא קיבלתם שום הבהרה.

משה כחלון: נשיאות הכנסת לא יכולה לתת לך הבהרה אם היא לא שואלת אותנו.

משה כחלון: אנחנו חברי הנשיאות.

משה כחלון: מה, הם מתייעצים עם עצמם?

שלום שמחון: יש כאן מכתב ממזכיר הכנסת, אריה האן, על כך שיושב-ראש הכנסת והסגנים החליטו להעביר לדיון מהיר בוועדת הכלכלה את הצעתו של חבר הכנסת אבשלום וילן בנושא פיטוריו של מנכ"ל רשות השידור.

משה כחלון: יש לך את הבקשה של אבו וילן?

משה כחלון: יש פה עליהום ברור.

אבשלום וילן: אמרתי במפורש שהכותרת היא על-מנת להגיע לדיון האמיתי.

אבשלום וילן: אותי לא מעניינים הפרסונות, אותי מעניינות המהויות.

אבשלום וילן: אם אתה רוצה את הפרצדורה, אז תבדוק מה קורה בנשיאות הכנסת.

אבשלום וילן: אני לא אדון פה בג'ו בראל או באהוד אולמרט.

אבשלום וילן: אני ביקשתי לדעת מה קורה ברשות השידור, מה קורה עם כספי האגרה.

משה כחלון: מנסים לבצע דה-לגיטימציה להנהלת רשות השידור, מנסים לעשות מסע השפלה להנהלה.

שלום שמחון: אתה אומר שהשימוע הוא שימוע פוליטי.

משה כחלון: אני טוען שיש פה מסע השפלה להנהלת רשות השידור.

איתן כבל: כחלון, זה חבר מפלגתך.

איתן כבל: תעלה את זה בישיבת סיעה.

משה כחלון: אני רואה בזה עוד צעד במצעד ההשפלה שעושים לרשות השידור.

גילה גמליאל: עד לפני הישיבה לא כל כך התייחסתי לכל החומר שפורסם סביב הנושא של רשות השידור.

גילה גמליאל: עכשיו אני מקבלת פה דף שמזכיר לי את האנשים שמדברים על פוליטיקה נקייה.

גילה גמליאל: אין מקום לדון בוועדת הכלכלה בנושא הפיטורים.

גילה גמליאל: בעניין הזה אני נוטה להסכים שמדובר בצעד חריג.

גילה גמליאל: לא נהוג לקיים דיון בפיטורי מנכ"לים, בטח ובטח לא בהיבט של המדיה.

גילה גמליאל: צריך להיות מאוד זהירים כשמגיעים למצבים מרחיקי לכת.

גילה גמליאל: כאן דיברו על העניין שניסו לגבות כספים.

גילה גמליאל: אם עד היום כשלא ניסו לגבות כספים לא רצו לפטר אף אחד, היום כשמישהו רוצה לגבות כספים בדרך מסויימת צריך לפטר אותו על כך.

גילה גמליאל: אנחנו כוועדת הכלכלה צריכים להיות מאוד זהירים.

גילה גמליאל: אכן יש מקום לקיים דיון ענייני בכל מה שקשור לרשות השידור, על-מנת לקבל את הנתונים האמיתיים, על-מנת שיהיו לנו כלים לחוות את דעתנו בצורה מקצועית וראויה.

אליעזר כהן: אני לא יודע מה המטרה של הדיון הזה.

אליעזר כהן: אם זה אישי אני אצביע נגד.

אליעזר כהן: אם מישהו רוצה לפטר ולא יכול זה זבשו, לא זבשי ולא זבשה של הוועדה.

אליעזר כהן: אם רוצים לדון בדיון ערכי זה רעיון טוב, אני אצביע בעדו.

גלעד ארדן: כל הדיון הזה היה צריך להתקיים אחרי מה שיגיד המנכ"ל.

גלעד ארדן: אני נוטה להצטרף למה שהשתמע מדבריה של חברת הכנסת פולישוק.

גלעד ארדן: לאף אחד מאיתנו אין את הרשות לעסוק בנושא הזה, כי אנחנו פוליטיקאים, החיים שלנו נגזרים ברוב המקרים מהצורה שבה התקשורת מציגה אותנו.

גלעד ארדן: לכל אחד מחברי הכנסת, כולל אני, אין זכות לשפוט מקצועית את ההתנהלות של רשות הציבורית.

גלעד ארדן: לא רק שאין לנו זכות, אין לנו גם את הכלים לעשות את זה.

גלעד ארדן: אם אתה רוצה ליצור, חבר הכנסת וילן, דיון אמיתי ורציני, אל תיצור דיון תחת הכותרת של פיטורי מנכ"ל רשות השידור, תיצור דיון על המאזן הכספי ברשות השידור.

גלעד ארדן: הוועדה הזאת אחראית על הוויכוח בתחום התקשורת במדינת ישראל, היא לא אחראית אם בראל העלה מספיק את אולמרט לשידור או לא העלה אותו מספיק לשידור.

גלעד ארדן: כולנו מבינים שזה מה שעומד מאחורי הנושא הזה.

גלעד ארדן: כשמדינת ישראל ממנה מנכ"ל, אז צריך לשאול אם המבנה של השידור במדינת ישראל הוא נכון או לא נכון, האם אנחנו נותנים לו מספיק כלים לקיים את תפקידו או לא.

גלעד ארדן: המצב של רשות השידור לא התחיל בשנה וחצי האחרונות.

גלעד ארדן: יש שם בעיות קשות שנמשכות הרבה שנים אחורה.

גלעד ארדן: זה לא קשור לבראל, זה עוד כשקירשנבאום ולפיד היו מנכ"לים.

גלעד ארדן: בואו לא נעשה פופוליזם.

גלעד ארדן: מי שעושה פה פופוליזם זה מי שמנסה לקשור את זה לפרסונאל כזה או אחר שכרגע נמצא בעמדת ניהול ברשות.

גלעד ארדן: אני קורא לך, אדוני היושב-ראש, להוריד את הנושא הזה.

גלעד ארדן: אני לא חושב שצריך לקיים הצבעה כזאת או אחרת.

גלעד ארדן: אם כבר לקיים הצבעה, אז על כך שוועדת הכלכלה תיקח את הנושא של השידור הציבורי ותתחיל לדון בהמלצות של ועדת דינור.

שלום שמחון: אני מציע שהנושא כולו יעבור לדיון בוועדת התקשורת (ועדה משותפת של ועדת הכלכלה וועדת החינוך והתרבות).

גלעד ארדן: אחרי דיון מעמיק ורציני נוכל לראות מה צריך לשנות, האם ועדת דינור צודקת או לא.

יוסף בראל: לפני כשלושה או ארבעה חודשים קיבלתם החלטה לכנס ישיבה משותפת של שתי הוועדות כדי לדון במצוקות של רשות השידור.

יוסף בראל: מה שאני רואה ברשות השידור זה מצוקות, לא מחדלים.

יוסף בראל: המצוקות החלו בשנה שעברה.

יוסף בראל: אתם יודעים שנחתו על רשות השידור החלטות של קיצוצים רבים.

יוסף בראל: מאז שום דבר לא מתקדם.

יוסף בראל: כשישבנו בוועדת הכלכלה ואמרתי שהצמצומים האלה חונקים את רשות השידור, אמרתם לנו לעבור את השלב הראשון של ההחלטות ואחרי כן תעזרו לנו.

יוסף בראל: אין לי טענות כלפיכם, אבל העזרה מתבטאת עד היום הזה בכך שהתקציב לא הובא לאישור הממשלה.

יוסף בראל: אין לרשות השידור תקציב מאושר.

יוסף בראל: הרשות גובה אגרה מקוצצת של 12% בצו שמחייב אותה לקיים תקציב שהוא 1 חלקי 12 כל חודש.

יוסף בראל: אפילו לטווח ארוך אסור לה להתחייב.

יוסף בראל: כפי שהוסבר לנו על ידי אנשים באוצר, אסור לנו במסגרת חודש מסויים לחרוג מתקציב אותו חודש.

יוסף בראל: חלק מהאנשים שיושבים כאן היו שותפים לדיונים שהקדימו את ההחלטה למנות רואה חשבון בודק לרשות השידור.

יוסף בראל: 5 כרכים הוגשו על קלקולים ברשות השידור.

יוסף בראל: דבר אחד שהיה בתוך אותם דוחות זה שרשות השידור לא מגישה דוחות כספיים מסוף שנת 1999.

יוסף בראל: תאר לך שאתה בא לתקן ואנשים לוקחים משהו מהתיקון ומשתמשים בו כי מחפשים סיבות לתקוע לך את הסכין בגב.

יוסף בראל: הדוח הכספי של שנת 2001 ושל שנת 2002 הצביע על כך שבשנת 2001 הרשות צברה גירעון של 200 מיליון, מתוכו גירעון תפעולי של 100 מיליון.

יוסף בראל: נאמר בפירוש שאם היה דוח כספי הרשות היתה בפשיטת רגל ועל סף קריסה מוחלט.

יוסף בראל: הדבר הזה לא נסתר מעיני אנשים שטיפלו בנושא.

יוסף בראל: שר האוצר דאז, שהייתי עוד בתקופת הניסיון, אמר לי בפירוש שלא כדאי לי להיכנס לזה, העסק מת.

יוסף בראל: השר הממונה דאז, רענן כהן, אמר לי 3 חודשים כדי שיהיה מישהו כי העסק קורס.

יוסף בראל: היום באים בטענות על כך שהסתרתי את הגירעון בשנת 2002.

יוסף בראל: לא היה דוח כספי אז.

יוסף בראל: הדוח הכספים הוגש רק בחודש יולי.

יוסף בראל: מסתירים שלפני שלושה שבועות הוגש דוח כספי לשנת 2003.

יוסף בראל: זאת השנה הראשונה מזה 10 שנים שלא זו בלבד שלא היה בה גירעון, אלא גם היתה יתרה של 18 מיליון שקל.

יוסף בראל: אני העברתי לכם את הנתונים.

יוסף בראל: רבותי, תקציב רשות השידור קוצץ בין 2001 ל2003 במעל 200 מיליון שקל.

יוסף בראל: האם הדבר הזה הוא לא הישג ברשות השידור כדי שהיא לא תקרוס?

יוסף בראל: אמרו לי שאם אני רוצה לגבות את האגרה ולשלם את המשכורות אני צריך לפטר עוד כמה עובדים.

יוסף בראל: ריבונו של עולם, הרשות היא היחידה שעמדה בכל המשק הציבורי בכל הדרישות, אבל המכות ממשיכות לנחות עליה.

שלום שמחון: אתה קיבלת מכתב?

שלום שמחון: למה יש לך שימוע?

יוסף בראל: חלק מהמכתב מופיע כאן.

יוסף בראל: אפשר לתבוע על הוצאת דיבה את מי שהפיץ את הנייר הזה, כי כולו חסר שחר.

דורון צברי: אני עומד מאחוריו.

דורון צברי: תתבע אותי.

דורון צברי: לא תיקנת 13 מתוך 16 סעיפים בדוח גינצבורג.

דורון צברי: על מה אתה מדבר?

יוסף בראל: הנתונים שאני מעלה כאן הם נתונים שסופקו על ידי ברייטמן אלמגור, שזה רואה חשבון מהגדולים בארץ.

יוסף בראל: כאן אנשים ניסו לצטט מדוחות ביניים.

שלום שמחון: אין לנו שום סיכוי לסיים את הדיון הזה היום.

שלום שמחון: כמו שאמר המציע, הוא השתמש בזה כטריגר כדי לגעת בנושא הרחב.

שלום שמחון: אני בעד להרים את הכפפה של לנגוע בנושא הרחב.

שלום שמחון: אני מציע שהפלטפורמה תהיה בוועדת התקשורת (ועדה משותפת של ועדת הכלכלה וועדת החינוך).

שלום שמחון: אני מציע שאת, חברת הכנסת מלי פולישוק-בלוך, ואני נפנה לוועדת הכנסת ונבקש להוסיף את הנושא המסויים הזה למטרות של הוועדה המשותפת.

שלום שמחון: ממילא אנחנו לא נכנסים להיבטים המשפטיים כרגע.

שלום שמחון: אני מקבל את מה שאמר גלעד ארדן, לגבי היכולת שלנו לעסוק בנושא כל כך עדין.

שלום שמחון: כולנו כפוליטיקאים חיים מהמדיה הזאת.

שלום שמחון: מאחר ואני רואה שהממשלה לא מצליחה לתפוס את השור בקרניו, אני מוכן להרים את הכפפה ולנסות להיכנס לעובי הקורה, כולל הצדדים המשפטיים של זה.

שלום שמחון: אני רוצה לבקש מהשר הממונה שיתן גיבוי לוועדה הזאת.

שלום שמחון: אנחנו נזמין אותו להשמיע את דבריו.

שלום שמחון: מאחר והבנתי שיש פה עניין משפטי עדין לא רציתי שבראל ירחיב.

שלום שמחון: אני מציע שנכין איזו שהיא תוכנית עבודה.

שלום שמחון: אנחנו נזמין לדיון סגור את שר התמ"ת.

שלום שמחון: אנחנו פתחנו את הדיון.

שלום שמחון: אנחנו נזמין את כל הגורמים הנוגעים לדבר.

שלום שמחון: אני יודע שיש הרבה גורמים שרוצים להביע את דעתם.

שלום שמחון: אני מבין שיש חוסר שקט ברשות השידור סביב המהלכים שנעשים עכשיו.

שלום שמחון: אני לא רוצה לערער את היציבות ברשות השידור.

שלום שמחון: יש הרבה דברים שצריכים להיאמר בצורה יסודית.

שלום שמחון: אני מציע שנכנס למסלול המסודר הזה בתקופה הקרובה, כפי שעשינו בעבר.

שלום שמחון: אם הכיוון הזה נראה לכם, אני חושב שאנחנו יכולים להצביע עליו פה אחד.

אבשלום וילן: הוא נראה לי מאוד.

אבשלום וילן: עוד מעט יגיע חוק ההסדרים.

אבשלום וילן: אני חושב שהולכים לטפל שם באגרה.

אבשלום וילן: אני מציע שתכנס את הדיונים במהירות האפשרית.

שלום שמחון: אני אבקש מלאה להכין מכתב טיוטה.

מל פולישוק-בלוך: מקובל עלי.

מל פולישוק-בלוך: אפשר לבקש מהמ.מ.מ שיתנו את הסקירה ההיסטורית, כדי שלא נצטרך לחזור אחורנית יותר מידי.

ליאור אלכסנדר: מה שציטטתי במסמך שהכנתי לכם בלילה זה טענות מתוך דוח מבקר המדינה, מתוך דוח גינצבורג לגבי תקופת בראל.

ליאור אלכסנדר: אלו מילים שנכתבו על ידי המוסדות המפקחים מטעם המדינה.

שלום שמחון: בפעם הבאה שאת מכינה דף לוועדה תהיי גם חתומה עליו.

שלום שמחון: כל חברי הוועדה התייחסו לעניין בהיבט הרחב, הם אמרו שבדיון של 40 דקות אי אפשר לעשות הרבה.

שלום שמחון: הם רוצים לעסוק בנושא רשות השידור לעומק, כיוון שהממשלה על ועדותיה ודוחותיה לא הצליחה לעשות את זה.

שלום שמחון: אני מציע להתייחס לדיון הזה כפתיחה של עיסוק בנושא של רשות השידור בהיבט הרחב שלו, לא בהיבט הצר.

שלום שמחון: אני מראש אמרתי שאני לא אתן שיהיה פה משפט שדה למנכ"ל רשות השידור שעובד 47 שנה ברשות הזאת, או לממלא מקום ראש הממשלה.